b'\n_START_ARTICLE_\nMilo Juki\xc4\x87\n_START_PARAGRAPH_\nMilo Juki\xc4\x87 (De\xc5\xbeevice kod Kre\xc5\xa1eva, 1966. - ), hrvatski novinar i publicist iz BiH.\n_START_SECTION_\n\xc5\xbdivotopis\n_START_PARAGRAPH_\nBavi se knji\xc5\xbeevno\xc5\xa1\xc4\x87u, povije\xc5\xa1\xc4\x87u, etnologijom i publicistikom. Knji\xc5\xbeevni radovi objavljivani su mu u BiH, Hrvatskoj, Srbiji, Crnoj Gori, Sloveniji, Rumunjskoj, Albaniji i Belgiji, a etnolo\xc5\xa1ki i povijesni u sarajevskim \xc4\x8dasopisima "Bosna franciscana" i "Hrvatska misao" te u "Croatici", \xc4\x8dasopisu Filozofskog fakulteta Sveu\xc4\x8dili\xc5\xa1ta u Zagrebu. Autor je i mnogih predgovora, recenzija, prikaza i leksikografskih natuknica, kao i ve\xc4\x87eg broja publikacija (monografija, ljetopisa, vodi\xc4\x8da, bro\xc5\xa1ura i sl.), _NEWLINE_Dobitnik je nagrade Fondacije za izdava\xc5\xa1tvo Sarajevo (Ministarstvo kulture i sporta FBiH) za roman "Samo jednom se gubi" (2012.) te za knjigu pjesama "Od kolo\xc5\xbeega do sne\xc5\xbenika" (2015.), "Nagrade kreativnih doga\xc4\x91aja" UVKF (Ustanova Velenjska knji\xc5\xbena fundacija, Velenje, Slovenija) za 2013. godinu te nagrade Udru\xc5\xbeenja izdava\xc4\x8da i knji\xc5\xbeara BiH na 26. sajmu knjiga Sarajevo kao najbolji knji\xc5\xbeevni urednik u BiH za 2013. godinu. Uvr\xc5\xa1ten u antologiju "Sublimisme balkanique" /po\xc3\xa8tes de Bosnie-Herz\xc3\xa9govine/ (M.E.O., Bruxelles, 2014.). \xc4\x8clan je Dru\xc5\xa1tva pisaca BiH i PEN centra BiH._NEWLINE_Dugo godina bavio se novinarstvom (radio i TV-prilozi za "Glas Amerike", novinski prilozi i fotografije u brojnim dnevnim i tjednim novinama u BiH i Hrvatskoj). Na portalu "Bljesak" dosad je objavio vi\xc5\xa1e od 180 putopisa iz Albanije, Bugarske, Bosne i Hercegovine, Crne Gore, \xc4\x8ce\xc5\xa1ke, Francuske, Hrvatske, Italije, Ma\xc4\x91arske, Njema\xc4\x8dke, Rumunjske, Slovenije, Srbije i \xc5\xa0vicarske._NEWLINE_Posljednjih godina prozu, poeziju te povijesne crtice objavljuje na web stranici Miljenka Jergovi\xc4\x87a.[]_NEWLINE_Uredio je osam godi\xc5\xa1ta ljetopisa "Lepeni\xc4\x8dka dolina". Tajnik je Knji\xc5\xbeevne zaklade/fondacije "Fra Grgo Marti\xc4\x87" i glavni urednik svih njenih izdanja. \xc5\xbdivi u Kre\xc5\xa1evu (BiH).'